Daniele Padelli

**Daniele Padelli** (lindur më 25 tetor 1985) është një futbollist profesionist italian i cili luan si portier për klubin italian Internazionale.

## Karriera me klube
### Vitet e hershme
Padelli nisi karrierën e tij me klubin e Seconda Categoria Delebio, e cila ishte një klub nga qyteti i Valtellina. Në vitin 2001 ai kaloi te Lecco, kurse në vit më pas ju bashkua Comos. Në vitin 2004, Padelli u transferua te Sampdoria, ku fillimisht luajti me ekipin Primavera, para se të huazohej te Pizzighettone në Serie C1 (33 ndeshje, 29 gola të pësuar) dhe më pas te Crotone (një ndeshje, 2 gola të pësuar).

#### Huazimi te Liverpool
Më 12 janar 2007, Padelli u huazua te klubi i Premier Ligës Liverpool deri në përfundim të sezoni me mundësi për ta bërë transferimin të përhershëm. Rreth këtij transferimi, trajneri i ekipit Rafael Benítez tha: "Ai është një portier i ri i mirë që është zgjedhur për ekipin e tij kombëtar. Padelli do të na japë një mundësi të mirë për të ardhmen. Fakti që ai është edhe një herë me ekipin kombëtar nën-21 tregon se jemi duke firmosur një lojtar shumë të mirë. Ai luajti ndeshjen e tij të parë dhe të fundit me klubin më 13 maj 2007 kundër Charlton Athletic në javën e fundit të sezonit 2006–07, duke u bërë italiani i parë që luan me klubin. Megjithatë, ai zhvilloi një paraqitje negative, duke pësuar dy gola me Liverpoolin që barazoi ndeshjen 2–2. Pas kësaj, Padelli u rikthye te Sampdoria më 8 qershor 2007.

#### Huazimi te Pisa
Më 5 korrik 2007, Padelli u huazua në Serie B te Pisa, ku ai luajti fillimisht në disa ndeshje miqësore para se të debutonte zyrtarisht në Coppa Italia kundër Napolit. Ai e mbylli sezonin me shtatë ndeshje të luajtura dhe dhjetë gola të pësuar. Në sezonin 2008–09, ai u huazua te Avellino me mundësi për ta bërë transferimin e përhershëm. Me *biancoverdi*, Padelli koleksionoi 15 ndeshje dhe pësoi 29 gola, me ekipin që në fund u rrëzua në Lega Pro Prima Divisione.

#### Huazimi te Bari
Më 2 korrik 2009, Padelli u huazua te Bari me klauzolë blerje. Ai e shpenzoi sezonin 2009–10 si rezerva e portiert belg Jean-François Gillet. Debutimi i tij në Serie A erdhi më 9 maj 2010 në barazimin 3–3 të Barit kundër Udineses. Më 29 korrik 2010, marrëveshja e huazimit u rinovua edhe për një sezon, me Padellin që e nisi sezonin e ri sërisht rezervë, duke luajtur në ndeshjen e parë më 17 dhjetor kundër Palermos.

### Udinese
Më 25 qershor 2011, Padelli u rikthye te Sampdoria, por më 31 gusht u njoftua se ai kishte kaluar në formë huazimi te Udinese me mundësi marrjen 50% të kartonit në bashkpronësi. Më 27 gusht 2012, ai u shit përfundimisht te Udinese, ku në sezonin 2012–13 ishte zgjedhja e dytë në portë, duke zhvilluar 12 paraqitje.

### Torino
Më 29 maj 2013, Padelli u transferua te Torino si lojtar i lirë, duke zëvëndësuar të pezulluarin Gillet në portë si titullar. Ai bëri debutimin e tij në raundin e tretë të Coppa Italias kundër Pescarës, duke pësuar dy herë në një humbje 2–1. Padelli luajti në çdo ndeshje në kampionat, me Torinon që siguroi kualifikimin në Ligën e Evropës.

Ai mori çmimin *zbulimi i sezonit* për portierët në Çmimet e Sportit Italian më 21 maj 2014. Padelli bëri debutimin e tij në kompeticionet evropiane për Torinon në raundin e tretë të Ligës së Evropës 2014–15 kundër ekipit suedez Brommapojkarna.

Pas mbërritjes së anglezit Joe Hart nga Manchester City, Padelli e humbi vendin e tij si titullar, dhe kontrata e tij përfundoi në fund të sezonit 2015–16. Ai e mbylli qëndrimin e tij te Torino me 116 ndeshje në të gjitha kompeticionet në katër sezone.

### Internazionale
Në korrik 2017, Padelli u transferua te Interi. U raportua se ai kishte arritur një marrveshje paraprake me klubin në maj me qëllim për t'u bashkuar zyrtarisht me ekipin më 1 korrik. Më 28 qershor 2019, Padelli sëbashku me portierin e tretë të ekipit Tommaso Berni firmosi një kontratë të re një-vjeçare.

Më 2 shkurt 2020, Padelli bëri debutimin e tij në Serie A për Interin duke mbajtur portën e paprekur në transfertën kundër Udineses ku ekipi fitoi 2–0.

## Karriera ndërkombëtare
Në periudhën 2005–07, Padelli u ftua në ekipin kombëtar nën-20 në 14 raste, duke luajtur shtatë ndeshje. Më 12 dhjetor 2006, ai bëri debutimin e tij me ekipin nën-21 kundër Luksemburgut, duke ndihmuar *të kaltrit* të fitonin 2–0.

Më 30 gusht 2014, ai u thirr në kombëtaren kryesore për herë të parë nga trajneri i ri Antonio Conte për ndeshjen miqësore kundër Holandës dhe ndeshjen kualifikuese të UEFA Euro 2016 kundër Norvegjisë.

## Statistikat e karrierës
### Klube
## Referime 
## Lidhje të jashtme
*Daniele Padelli te Soccerbase
*Profili  te FIGC